Zulfiqor Musoqov yangi filmini polshalik rejissor Anjey Vaydaga bag‘ishlaydi

“O‘zbekfilm” kinostudiyasida rejissor Zulfiqor Musoqovning yangi “Dadam betob” filmini yaratishning montaj va sayqal berish bosqichi yakunlanmoqda, deb yozadi “Gazeta.uz”. Kartina 9-oktabr kuni 90 yoshida vafot etgan taniqli polshalik rejissor Anjey Vayda xotirasiga bag‘ishlangan.

Filmda bosh rollarni “Xazonrezgi” kartinasi orqali tanilib ulgurgan aktyorlar Baxtiyor Abdullayev, Feruza Saidova hamda teatr va kino yulduzi Farhod Abdullayev ijro etadi. “Dadam betob” dastlab o‘zbek tilida chiqadi, keyinroq rus tilidagi versiyasini ham ko‘rish mumkin bo‘ladi.
Kartina 1 soat-u 30 daqiqa davom etadi. Suratga olish ishlari asosan Toshkentda olib borilgan. Premyera sanasi yaqin orada e’lon qilinadi.
Zulfiqor Musoqov nashrga ma’lum qilishicha, film har birimiz bilan yuz berishi mumkin bo‘lgan oddiy hikoyani so‘zlaydi. Baxtli hayot kechirayotgan qishloq ayoli eri insultga chalingach, pul ishlab topish maqsadida erining mashinasini minib, kirakashlik qila boshlaydi. Yo‘lovchilardan biri bilan tanishuvning oqibati mash’um bo‘lib chiqadi. Film triller elementlariga ega hamda yumorga boy yo‘l kinoromani janrida suratga olingan.